આજે ભારતદેશ વિકાસના એક ખૂબ મહત્ત્વના આયામ પર ખડો છે. વિશ્વની સૌથી મોટી યુવા સંપદા ભારતના પક્ષે છે. જો આ યુવાધન સ્વસ્થ, સમર્થ અને નિરોગી બને તો ભારતને મહાસત્તા બનતાં કોઇ રોકી શકે તેમ નથી. એ દૃષ્ટિએ પૌષ્ટિક, આરોગ્યપ્રદ અને પર્યાપ્ત ભોજનની ઉપલબ્ધિ આપણું પ્રથમ લક્ષ્ય હોય તે સ્વાભાવિક છે. તેમાંયે નવજાત શિશુ, નાનાં બાળકો, કિશોરીઓ, સગર્ભા અને ધાત્રી માતાને તો પોષણની ખાસ જરૂરિયાત રહે છે. વળી આ દરેક માટે વિશેષ પ્રકારનાં પોષક દ્રવ્યોની અનિવાર્યતા પણ રહે છે.